title: Decizia 2014/220/PESC a Consiliului din 15 aprilie 2014 de modificare a Deciziei 2013/34/PESC privind o misiune militară a Uniunii Europene pentru a contribui la instruirea forțelor armate maliene (EUTM Mali)

text:
               16.4.2014

               RO

               Jurnalul Oficial al Uniunii Europene

               L 113/27

         DECIZIA 2014/220/PESC A CONSILIULUI
   din 15 aprilie 2014
   de modificare a Deciziei 2013/34/PESC privind o misiune militară a Uniunii Europene pentru a contribui la instruirea forțelor armate maliene (EUTM Mali)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 17 ianuarie 2013, Consiliul a adoptat Decizia 2013/34/PESC (1) privind o misiune militară a Uniunii Europene pentru a contribui la instruirea forțelor armate maliene (EUTM Mali).

               (2)

               La 18 februarie 2013, Consiliul a adoptat Decizia 2013/87/PESC (2) privind lansarea EUTM Mali.

               (3)

               La 17 decembrie 2013, Comitetul politic și de securitate a recomandat prelungirea mandatului EUTM Mali pentru o perioadă de doi ani, până la 18 mai 2016.

               (4)

               Este necesar, de asemenea, să se fixeze valoarea de referință financiară destinată acoperirii cheltuielilor aferente EUTM Mali pentru perioada 19 mai 2014-18 mai 2016.

               (5)

               Decizia 2013/34/PESC ar trebui să fie modificată în consecință,

         ADOPTĂ PREZENTA DECIZIE:
   Articolul 1
   Decizia 2013/34/PESC se modifică după cum urmează:

               1.

               La articolul 10, alineatul (2) se înlocuiește cu următorul text:
               „(2)   Valoarea de referință financiară pentru costurile comune ale EUTM Mali pentru perioada 19 mai 2014-18 mai 2016 este de 27 700 000 EUR. Procentajul din valoarea de referință menționată la articolul 25 alineatul (1) din Decizia 2011/871/PESC se stabilește la 0 %.”

               2.

               La articolul 12, alineatul (2) se înlocuiește cu următorul text:
               „(2)   Mandatul EUTM Mali se încheie la 18 mai 2016.”

         Articolul 2
   Prezenta decizie intră în vigoare la data adoptării.

      Adoptată la Luxemburg, 15 aprilie 2014.

            Pentru Consiliu

            Președintele

         C. ASHTON

      (1)  Decizia 2013/34/PESC a Consiliului din 17 ianuarie 2013 privind o misiune militară a Uniunii Europene pentru a contribui la instruirea forțelor armate maliene (EUTM Mali) (JO L 14, 18.1.2013, p. 19).

      (2)  Decizia 2013/87/PESC a Consiliului din 18 februarie 2013 privind lansarea unei misiuni militare a Uniunii Europene pentru a contribui la instruirea forțelor armate maliene (EUTM Mali) (JO L 46, 19.2.2013, p. 27).


title: 2007/798/CE: Decizia Consiliului din 22 noiembrie 2007 privind încheierea Acordului sub forma unui schimb de scrisori privind aplicarea provizorie a Acordului de parteneriat în domeniul pescuitului dintre Comunitatea Europeană și Republica Mozambic

text:
               17.12.2007

               RO

               Jurnalul Oficial al Uniunii Europene

               L 331/31

         DECIZIA CONSILIULUI
   din 22 noiembrie 2007
   privind încheierea Acordului sub forma unui schimb de scrisori privind aplicarea provizorie a Acordului de parteneriat în domeniul pescuitului dintre Comunitatea Europeană și Republica Mozambic
   (2007/798/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 300 alineatul (2), coroborat cu articolul 37,
   având în vedere propunerea Comisiei,
   întrucât:

               (1)

               Comunitatea și Republica Mozambic au negociat un acord de parteneriat în domeniul pescuitului care le oferă posibilități de pescuit pentru navele comunitare în zona de pescuit Mozambic.

               (2)

               Ca urmare a acestor negocieri, un nou acord de parteneriat în domeniul pescuitului între Comunitatea Europeană și Republica Mozambic (denumit în continuare „acordul de parteneriat”) a fost parafat la 21 decembrie 2006.

               (3)

               Acordul în domeniul pescuitului dintre Comunitatea Europeană și Republica Mozambic, aprobat prin Regulamentul (CE) nr. 2329/2003 al Consiliului (1), urmează să fie înlocuit cu noul acord de parteneriat.

               (4)

               Pentru a asigura continuarea activităților de pescuit de către navele comunitare, este esențial ca acordul de parteneriat să fie aplicat cât mai curând posibil. Prin urmare, ambele părți au parafat un acord sub forma unui schimb de scrisori privind aplicarea provizorie a acordului de parteneriat cu începere de la 1 ianuarie 2007.

               (5)

               Aprobarea acestui acord sub forma unui schimb de scrisori este în interesul Comunității.

               (6)

               Ar trebui definită metoda de alocare a posibilităților de pescuit între statele membre,

         DECIDE:
   Articolul 1
   Acordul sub forma unui schimb de scrisori privind aplicarea provizorie a Acordului de parteneriat în domeniul pescuitului dintre Comunitatea Europeană și Republica Mozambic (denumit în continuare „acordul sub forma unui schimb de scrisori”) se aprobă în numele Comunității.
   Textele acordului sub forma unui schimb de scrisori și acordului de parteneriat se atașează la prezenta decizie.
   Articolul 2
   Posibilitățile de pescuit stabilite prin protocolul la acordul de parteneriat sunt alocate provizoriu statelor membre după cum urmează:

               Categoria de pescuit

               Tipul navei

               Stat membru

               Licențe

               Pescuit de ton

               Nave cu plasă pungă

               Spania:

               23

               Franța:

               20

               Italia:

               1

               Pescuit de ton

               Nave de pescuit cu paragate

               Spania:

               23

               Franța:

               11

               Portugalia:

               9

               Regatul Unit:

               2

         În cazul în care cererile de licență de pescuit din aceste state membre nu acoperă toate posibilitățile de pescuit stabilite prin protocolul la acordul de parteneriat, Comisia poate lua în considerare cereri de licență de pescuit din partea oricărui alt stat membru.
   Articolul 3
   Statele membre ale căror nave pescuiesc în temeiul acordului sub forma unui schimb de scrisori adresează o notificare Comisiei cu privire la cantitățile din fiecare stoc capturate în zona de pescuit Mozambic în conformitate cu procedura prevăzută în Regulamentul (CE) nr. 500/2001 al Comisiei din 14 martie 2001 de stabilire a normelor de aplicare a Regulamentului (CEE) nr. 2847/93 al Consiliului în ceea ce privește controlul capturilor realizate de vasele de pescuit comunitare în apele unei țări terțe și în larg (2).
   Articolul 4
   Președintele Consiliului este autorizat să desemneze persoana (persoanele) împuternicită (împuternicite) să semneze acordul sub forma unui schimb de scrisori prin care Comunitatea își asumă obligații.

      Adoptată la Bruxelles, 22 noiembrie 2007.

            Pentru Consiliu

            Președintele

         M. PINHO

      (1)  Regulamentul (CE) nr. 2329/2003 al Consiliului din 22 decembrie 2003 privind încheierea Acordului în domeniul pescuitului dintre Comunitatea Europeană și Republica Mozambic (JO L 345, 31.12.2003, p. 43).

      (2)  JO L 73, 15.3.2001, p. 8.
   ACORD
   sub forma unui schimb de scrisori privind aplicarea provizorie a Acordului de parteneriat în domeniul pescuitului dintre Comunitatea Europeană și Republica Mozambic
   Stimate domn,
   Cu referire la Acordul în domeniul pescuitului dintre Comunitatea Europeană, pe de o parte, și Republica Mozambic, pe de altă parte, parafat la 21 decembrie 2006, inclusiv protocolul la acesta și anexele și apendicele la acesta din urmă, de stabilire a posibilităților de pescuit și a contribuției financiare pentru perioada 1 ianuarie 2007-31 decembrie 2011, am onoarea de a vă informa că Guvernul Mozambicului este pregătit să aplice cu titlu provizoriu acordul menționat, începând cu data de 1 ianuarie 2007, în așteptarea intrării sale în vigoare în conformitate cu articolul 17, în condițiile în care Comunitatea Europeană este dispusă să acționeze în același sens.
   În acest caz, se înțelege că prima tranșă a contribuției financiare stabilite la articolul 2 din protocol trebuie să fie vărsată cel târziu la 31 octombrie 2007.
   V-aș fi recunoscător dacă ați confirma acordul Comunității Europene cu privire la această aplicare provizorie.
   Vă rog să primiți, stimate domn, asigurarea celei mai înalte considerații.

      Pentru Guvernul Mozambicului

   Stimate domn,
   Am onoarea de a confirma primirea scrisorii dumneavoastră cu data de astăzi având conținutul următor:

      „Cu referire la Acordul în domeniul pescuitului dintre Comunitatea Europeană, pe de o parte, și Republica Mozambic, pe de altă parte, parafat la 21 decembrie 2006, inclusiv protocolul la acesta și anexele și apendicele la acesta din urmă, de stabilire a posibilităților de pescuit și a contribuției financiare pentru perioada 1 ianuarie 2007-31 decembrie 2011, am onoarea de a vă informa că Guvernul Mozambicului este pregătit să aplice cu titlu provizoriu acordul menționat, începând cu data de 1 ianuarie 2007, în așteptarea intrării sale în vigoare în conformitate cu articolul 17, în condițiile în care Comunitatea Europeană este dispusă să acționeze în același sens.
      În acest caz, se înțelege că prima tranșă a contribuției financiare stabilite la articolul 2 din protocol trebuie să fie vărsată cel târziu la 31 octombrie 2007.
      V-aș fi recunoscător dacă ați confirma acordul Comunității Europene cu privire la această aplicare provizorie.”

   Am onoarea de a confirma acordul Comunității Europene cu privire la aplicarea provizorie.
   Vă rog să primiți, stimate domn, asigurarea celei mai înalte considerații.

      Pentru Comunitatea Europeană

   ACORD
   de parteneriat în domeniul pescuitului între Comunitatea Europeană și Republica Mozambic
   COMUNITATEA EUROPEANĂ, denumită în continuare „Comunitatea”,
   și
   REPUBLICA MOZAMBIC, denumită în continuare „Mozambic”,
   denumite în continuare „părțile”,
   AVÂND ÎN VEDERE relațiile strânse de lucru dintre Comunitate și Mozambic, în special în contextul Acordului de la Cotonou, și dorința reciprocă de intensificare a acestei relații,
   AVÂND ÎN VEDERE dorința celor două părți de a promova exploatarea durabilă a resurselor halieutice prin intermediul cooperării,
   AVÂND ÎN VEDERE Convenția Organizației Națiunilor Unite privind dreptul mării,
   RECUNOSCÂND că Mozambic își exercită drepturile suverane sau jurisdicția asupra unei zone ce se extinde până la 200 de mile marine de la liniile de bază în conformitate cu Convenția Organizației Națiunilor Unite privind dreptul mării;
   HOTĂRÂTE să aplice deciziile și recomandările adoptate de organizațiile regionale relevante ale căror membre sunt părțile;
   CONȘTIENTE de importanța principiilor stabilite de Codul de conduită pentru pescuit responsabil, adoptat la Conferința FAO în 1995;
   HOTĂRÂTE să coopereze în interes reciproc pentru promovarea introducerii pescuitului responsabil pentru a asigura conservarea pe termen lung și exploatarea durabilă a resurselor marine vii;
   CONVINSE că o astfel de cooperare trebuie să ia forma inițiativelor și a măsurilor care, atât împreună, cât și separat, sunt complementare și asigură politici coerente și sinergia efortului;
   HOTĂRÂTE ca, în sensul unei astfel de cooperări, părțile să stabilească dialogul necesar pentru punerea în aplicare a politicilor în domeniul pescuitului din Mozambic prin implicarea operatorilor din sfera societății civile;
   DORIND să stabilească termenii și condițiile care reglementează activitățile de pescuit ale navelor Comunității în apele Republicii Mozambic și sprijinul Comunității pentru pescuitul responsabil în aceste ape;
   DECISE să desfășoare o cooperare economică mai strânsă în cadrul industriei pescuitului și al activităților conexe prin promovarea cooperării între companiile ambelor părți,
   CONVIN DUPĂ CUM URMEAZĂ:
   Articolul 1
   Domeniul de aplicare
   Prezentul acord stabilește principiile, normele și procedurile care reglementează:

               —

               cooperarea economică, financiară, tehnică și științifică în sectorul pescuitului, în vederea promovării pescuitului responsabil în apele Republicii Mozambic, pentru a asigura conservarea și exploatarea durabilă a resurselor halieutice și dezvoltarea sectorului pescuitului în Mozambic;

               —

               condițiile care reglementează accesul navelor de pescuit ale Comunității în apele Republicii Mozambic;

               —

               cooperarea în domeniul măsurilor de control al pescuitului în apele Republicii Mozambic, în scopul de a se asigura respectarea normelor și a condițiilor menționate anterior, eficiența măsurilor pentru conservarea și gestionarea stocurilor de pește și prevenirea pescuitului ilegal, nedeclarat și nereglementat (pescuitul INN);

               —

               parteneriatele între operatori, care au drept scop dezvoltarea de activități economice în sectorul pescuitului, precum și de activități conexe, în interes comun.

         Articolul 2
   Definiții
   În sensul prezentului acord:

               (a)

               „autoritățile din Mozambic” înseamnă Ministerul Pescuitului din Republica Mozambic;

               (b)

               „autoritățile Comunității” înseamnă Comisia Europeană;

               (c)

               „zona de pescuit Mozambic” înseamnă apele marine ale Republicii Mozambic în care este permis pescuitul;

               (d)

               „navă de pescuit” înseamnă orice navă utilizată în scopul pescuitului în conformitate cu legislația din Mozambic;

               (e)

               „navă a Comunității” înseamnă o navă de pescuit care arborează steagul unui stat membru al Comunității și care este înregistrată în cadrul Comunității;

               (f)

               „comitet mixt” înseamnă un comitet constituit din reprezentanți ai Comunității și ai Republicii Mozambic, astfel cum se prevede la articolul 9 din prezentul acord;

               (g)

               „transbordare” înseamnă operațiunea de descărcare a întregii cantități sau doar a unei părți din captura aflată la bordul unei nave de pescuit pe o altă navă;

               (h)

               „armator” înseamnă orice persoană care răspunde din punct de vedere juridic de o navă de pescuit, pe care o conduce și o controlează;

               (i)

               „marinari ACP” înseamnă marinari care sunt cetățeni ai unei țări noneuropene semnatare a Acordului de la Cotonou.

         Articolul 3
   Principiile și obiectivele aflate la baza punerii în aplicare a prezentului acord
   (1)   Prin prezenta, părțile se angajează să promoveze pescuitul responsabil în apele Republicii Mozambic, astfel cum prevede Codul de conduită al FAO pentru pescuit responsabil, pe baza principiului nediscriminării între diferite flote care pescuiesc în aceste ape.
   (2)   Părțile cooperează în vederea monitorizării rezultatelor punerii în aplicare a politicii în domeniul pescuitului adoptată de Guvernul Republicii Mozambic și în vederea evaluării măsurilor, a programelor și a acțiunilor desfășurate în baza prezentului acord și stabilesc, în acest scop, un dialog politic în domeniul pescuitului. Rezultatele evaluărilor sunt analizate de către comitetul mixt astfel prevăzut la articolul 9 din prezentul acord.
   (3)   Prin prezenta, părțile se angajează să asigure punerea în aplicare a prezentului acord în conformitate cu principiile unei bune guvernări economice și sociale, respectând starea stocurilor de pește.
   (4)   Încadrarea în muncă a marinarilor din Republica Mozambic la bordul navelor Comunității este reglementată prin Declarația Organizației Internaționale a Muncii (OIM) privind principiile și drepturile fundamentale la locul de muncă, care se aplică de drept contractelor respective și termenilor generali de angajare. Aceasta vizează, în special, libertatea de asociere și recunoașterea efectivă a dreptului de negociere colectivă, și eliminarea discriminării în ceea ce privește încadrarea în muncă și ocuparea forței de muncă. Marinarii ACP care nu sunt cetățeni ai Republicii Mozambic, aflați la bordul unei nave a Comunității, beneficiază de aceleași condiții.
   (5)   Părțile se consultă reciproc înainte de adoptarea unei decizii care poate aduce atingere activităților desfășurate de navele Comunității în conformitate cu prezentul acord.
   Articolul 4
   Cooperarea științifică
   (1)   Pe perioada reglementată de prezentul acord, Comunitatea și autoritățile din Mozambic depun eforturi pentru monitorizarea evoluției resurselor din zona de pescuit Mozambic.
   (2)   Părțile se angajează să se consulte reciproc, în cadrul unui grup de lucru științific mixt sau al organizațiilor internaționale interesate, pentru asigurarea gestionării și conservării florei și faunei din Oceanul Indian și pentru cooperarea în domeniul cercetării științifice relevante.
   (3)   Pe baza consultării menționate la alineatul (2), cele două părți se consultă reciproc în cadrul comitetului mixt prevăzut la articolul 9 și adoptă de comun acord măsurile de conservare pentru gestionarea durabilă a resurselor halieutice care vizează activitățile desfășurate de navele Comunității.
   Articolul 5
   Accesul navelor Comunității la apele din zona de pescuit Mozambic
   (1)   Republica Mozambic se angajează să autorizeze navele Comunității să desfășoare activități de pescuit în zona sa de pescuit, în conformitate cu prezentul acord, inclusiv cu protocolul și anexa la acesta.
   (2)   Activitățile de pescuit reglementate prin prezentului acord fac obiectul actelor cu putere de lege în vigoare în Mozambic. Autoritățile din Mozambic notifică Comisiei orice modificare adusă legislației respective.
   (3)   Republica Mozambic se angajează să întreprindă toate demersurile necesare pentru aplicarea efectivă a prevederilor din protocol privind monitorizarea pescuitului. Navele Comunității cooperează cu autoritățile din Mozambic care răspund de desfășurarea acestei activități de monitorizare.
   (4)   Comunitatea se angajează să întreprindă toate demersurile necesare pentru a garanta că navele sale respectă prezentul acord și legislația care reglementează pescuitul în zona de pescuit Mozambic.
   Articolul 6
   Licențele
   (1)   Navele Comunității pot pescui în zona de pescuit Mozambic numai dacă acestea dețin la bord o licență de pescuit sau o copie a acesteia, eliberată în conformitate cu prezentul acord și cu protocolul anexat.
   (2)   Anexa la protocol stabilește procedura de obținere a licenței de pescuit pentru o navă, taxele aplicabile și metoda de plată care trebuie folosită de armatori.
   Articolul 7
   Contribuția financiară
   (1)   Comunitatea acordă Republicii Mozambic o contribuție financiară în conformitate cu termenii și condițiile stabilite în protocol și anexe. Această contribuție unică se constituie din două elemente, și anume:

               (a)

               accesul navelor Comunității la apele și resursele halieutice din Mozambic; și

               (b)

               sprijinul financiar al Comunității pentru promovarea pescuitului responsabil și exploatarea durabilă a resurselor halieutice din apele Republicii Mozambic.

         (2)   Componenta contribuției financiare menționate la alineatul (1) litera (b) este stabilită din perspectiva obiectivelor identificate de comun acord între părți în conformitate cu protocolul, ce urmează a fi îndeplinite în contextul politicii sectoriale în domeniul pescuitului definite de Guvernul Republicii Mozambic și în cadrul unui program anual și multianual pentru punerea în aplicare a acestei politici.
   (3)   Contribuția financiară acordată de Comunitate este plătită anual în conformitate cu protocolul și sub rezerva dispozițiilor prezentului acord și ale protocolului, în cazul unor eventuale modificări ale contribuției ca rezultat:

               (a)

               al circumstanțelor grave, altele decât fenomene naturale, care împiedică desfășurarea activităților de pescuit în apele Republicii Mozambic;

               (b)

               al reducerii posibilităților de pescuit acordate navelor Comunității, stabilită de comun acord în scopul gestionării stocurilor afectate, acolo unde se consideră necesar pentru conservarea și exploatarea durabilă a resurselor pe baza celui mai competent aviz științific disponibil;

               (c)

               al creșterii posibilităților de pescuit acordate navelor Comunității, stabilită de comun acord între părți, acolo unde cel mai competent aviz științific disponibil indică faptul că starea resurselor permite acest lucru;

               (d)

               al unei reevaluări a termenilor sprijinului financiar pentru punerea în aplicare a politicii sectoriale în domeniul pescuitului în Mozambic, acolo unde aceasta este justificată de rezultatele programelor anuale și multianuale respectate de ambele părți;

               (e)

               al rezilierii prezentului acord în conformitate cu articolul 12;

               (f)

               al suspendării aplicării prezentului acord în conformitate cu articolul 13.

         Articolul 8
   Promovarea cooperării între agenții economici și în cadrul societății civile
   (1)   Părțile încurajează cooperarea economică, științifică și tehnică în sectorul pescuitului și în sectoarele conexe. Părțile se consultă reciproc pentru a coordona diferitele măsuri ce trebuie adoptate în acest sens.
   (2)   Părțile se angajează să promoveze schimburile de informații privind tehnicile și uneltele de pescuit, metodele de conservare și prelucrarea industrială a produselor pescărești.
   (3)   Părțile depun eforturi pentru a crea condiții favorabile promovării relațiilor între întreprinderile acestora în domeniul tehnic, economic și comercial, prin stimularea creării unui mediu favorabil dezvoltării afacerilor și investițiilor.
   (4)   Părțile se angajează să pună în aplicare un plan și acțiuni între operatorii din Republica Mozambic și din Comunitate, care vizează promovarea debarcării în Mozambic a capturilor de pește de pe navele Comunității.
   (5)   Părțile stimulează, în special, constituirea de asociații în participațiune în interesul lor reciproc, care vor respecta sistematic legislația din Mozambic și legislația comunitară.
   Articolul 9
   Comitetul mixt
   (1)   Se constituie un comitet mixt pentru monitorizarea aplicării prezentului acord. Comitetul mixt exercită următoarele funcții:

               (a)

               monitorizează executarea, interpretarea și aplicarea prezentului acord și, în special, definirea programului anual și multianual menționat la articolul 7 alineatul (2) și evaluarea punerii în aplicare a acestuia;

               (b)

               asigură contactele necesare pentru probleme de interes comun în materie de pescuit;

               (c)

               acționează în calitate de forum pentru soluționarea pe cale amiabilă a oricăror litigii în materie de interpretare sau de aplicare a prezentului acord;

               (d)

               acolo unde este cazul, reevaluează nivelul posibilităților de pescuit și, prin urmare, al contribuției financiare;

               (e)

               orice altă funcție convenită de părți de comun acord.

         (2)   Comitetul mixt își exercită funcțiile privind rezultatele consultării la nivel științific menționate la articolul 4 din prezentul acord.
   (3)   Comitetul mixt se întrunește cel puțin o dată pe an, alternativ în Mozambic și în cadrul Comunității, și este prezidat de partea care găzduiește întrunirea. Comitetul se reunește în sesiune extraordinară la cererea uneia dintre părți.
   Articolul 10
   Zona geografică de aplicare a acordului
   Prezentul acord se aplică, pe de o parte, pe teritoriile în care se aplică Tratatul de instituire a Comunității Europene, în conformitate cu condițiile prevăzute în Tratat, și, pe de altă parte, pe teritoriul Republicii Mozambic.
   Articolul 11
   Durata
   Prezentul acord se aplică pentru o perioadă de cinci ani de la data intrării în vigoare; se reînnoiește tacit pentru perioade suplimentare de cinci ani, dacă nu este denunțat în conformitate cu articolul 12.
   Articolul 12
   Denunțarea
   (1)   Aplicarea prezentului acord poate fi denunțată de către oricare dintre părți în cazul unor circumstanțe grave, altele decât fenomenele naturale, survenite independent de voința părților și care împiedică desfășurarea activităților de pescuit în apele Republicii Mozambic. De asemenea, prezentul acord poate fi denunțat de către oricare dintre părți, în cazul degradării stocurilor în cauză, în cazul descoperirii unui nivel scăzut de exploatare a posibilităților de pescuit acordate vaselor Comunității sau în caz de nerespectare a eforturilor depuse de părți pentru combaterea pescuitului ilegal, nedeclarat și nereglementat.
   (2)   Partea în cauză trebuie să notifice celeilalte părți, în scris, intenția sa de a denunța acordul cu cel puțin șase luni înainte de data de expirare a perioadei inițiale sau a fiecărei perioade suplimentare.
   (3)   Trimiterea notificării menționate la alineatul (2) declanșează inițierea unor consultări de către părți.
   (4)   Plata contribuției financiare menționate la articolul 7 pentru anul în care întră în vigoare rezilierea se reduce proporțional și pro rata temporis.
   Articolul 13
   Suspendarea
   (1)   Aplicarea prezentului acord poate fi suspendată la inițiativa uneia dintre părți, în cazul unui dezacord grav privind aplicarea dispozițiilor prevăzute în acord. Suspendarea aplicării acordului necesită notificarea scrisă a intenției părții interesate, cu cel puțin trei luni înainte de data la care urmează să intre în vigoare suspendarea. La primirea notificării, părțile inițiază consultările în vederea soluționării litigiilor pe cale amiabilă.
   (2)   Plata contribuției financiare prevăzute la articolul 7 se reduce proporțional și pro rata temporis, în conformitate cu durata suspendării.
   Articolul 14
   Protocolul și anexa
   Protocolul, anexa și apendicele constituie părți integrante din prezentul acord.
   Articolul 15
   Legislația națională
   Activitățile navelor Comunității care își desfășoară activitatea în apele Republicii Mozambic sunt reglementate de legea aplicabilă în Mozambic, cu excepția cazului în care prezentul acord sau protocolul, anexa la acesta sau apendicele la aceasta din urmă prevăd o dispoziție contrară.
   Articolul 16
   Abrogarea
   La data intrării sale în vigoare, prezentul acord abrogă și înlocuiește Acordul dintre Comunitatea Europeană și Republica Mozambic privind pescuitul în largul coastei Mozambicului, care a intrat în vigoare la 31 decembrie 2003.
   Articolul 17
   Intrarea în vigoare
   Prezentul acord, întocmit în câte două exemplare în limbile bulgară, cehă, daneză, engleză, estonă, finlandeză, franceză, germană, greacă, maghiară, malteză, italiană, letonă, lituaniană, olandeză, polonă, portugheză, română, slovacă, slovenă, spaniolă și suedeză, toate aceste texte fiind egal autentice. Prezentul acord intră în vigoare la 1 ianuarie 2007.
   PROTOCOL
   de stabilire a posibilităților de pescuit și a contribuției financiare prevăzute în Acordul de parteneriat în domeniul pescuitului dintre Comunitatea Europeană și Republica Mozambic privind pescuitul în largul coastei Mozambic pentru perioada 1 Ianuarie 2007-31 Decembrie 2011
   Articolul 1
   Perioada de aplicare și posibilitățile de pescuit
   (1)   Pentru o perioadă de cinci ani, începând cu 1 ianuarie 2007, posibilitățile de pescuit acordate în conformitate cu articolul 5 din acord se stabilesc după cum urmează:
   specii migratoare pe distanță lungă (specii enumerate în anexa 1 la Convenția Organizației Națiunilor Unite din 1982)

               —

               nave frigorifice pentru pescuit ton cu plasă-pungă: 44 de nave;

               —

               nave de pescuit cu paragate plutitoare: 45 de nave.

         (2)   Alineatul (1) se aplică sub rezerva articolelor 4 și 5 din prezentul protocol.
   (3)   Navele care arborează pavilionul unui stat membru al Comunității Europene pot pescui în zona de pescuit Mozambic numai dacă se află în posesia unei licențe de pescuit eliberate în temeiul prezentului protocol și în conformitate cu modalitățile prevăzute în anexa la acesta.
   Articolul 2
   Contribuția financiară – Modalități de plată
   (1)   Contribuția financiară menționată la articolul 7 din acord cuprinde, pentru perioada menționată la articolul 1, o sumă anuală de 650 000 EUR, echivalentul unui tonaj de referință de 10 000 de tone anual, și o sumă specifică de 250 000 EUR pe an pentru susținerea și punerea în aplicare a politicii sectoriale în domeniul pescuitului a Republicii Mozambic. Această sumă specifică este parte integrantă a contribuției financiare unice definite la articolul 7 din acord.
   (2)   Alineatul (1) se aplică sub rezerva articolelor 4, 5, 6 și 7 din prezentul protocol.
   (3)   Comunitatea plătește anual suma totală menționată la alineatul (1), respectiv 900 000 EUR, în perioada de aplicare a prezentului protocol.
   (4)   În cazul în care cantitatea totală de capturi ale navelor comunitare în zona de pescuit a Mozambicului depășește tonajul de referință, suma contribuției financiare anuale este mărită cu 65 EUR pentru fiecare tonă suplimentară capturată. Cu toate acestea, suma anuală totală plătită de Comunitate nu poate depăși dublul sumei echivalente tonajului de referință (respectiv 1 300 000 EUR). În cazul în care cantitățile capturate de navele comunitare depășesc cantitățile corespunzătoare dublului sumei anuale totale, suma datorată pentru cantitatea în exces față de această limită se plătește în anul următor.
   (5)   Plata contribuției financiare menționate la alineatul (1) se face până cel târziu la 31 octombrie 2007, pentru primul an, și până cel târziu la 15 ianuarie 2008, 2009, 2010 și 2011, pentru anii următori.
   (6)   Sub rezerva dispozițiilor articolului 7, utilizarea acestei contribuții financiare este de competența exclusivă a autorităților din Mozambic.
   (7)   Contribuția financiară se plătește într-un cont de trezorerie publică deschis la o instituție financiară desemnată de autoritățile din Mozambic.
   Articolul 3
   Cooperarea pentru pescuit responsabil – Cooperarea științifică
   (1)   Părțile se angajează să promoveze pescuitul responsabil în apele Republicii Mozambic.
   (2)   Pe perioada aplicării prezentului protocol, Comunitatea și autoritățile din Mozambic asigură o urmărire a evoluției resurselor din zona de pescuit Mozambic.
   (3)   De la data intrării în vigoare a prezentului protocol, părțile convin cu privire la modalitățile care reglementează consultările științifice prevăzute la articolul 4 alineatul (2) din acord, în vederea pregătirii lucrărilor comitetului mixt menționat la articolul 9 din acord.
   Articolul 4
   Revizuirea de comun acord a posibilităților de pescuit
   (1)   Posibilitățile de pescuit menționate la articolul 1 pot fi extinse de comun acord, cu condiția ca rezultatele reuniunii științifice menționate la articolul 3 alineatul (4) să confirme că această extindere nu pune în pericol gestionarea durabilă a resurselor Republicii Mozambic. În acest caz, contribuția financiară menționată la articolul 2 alineatul (1) se mărește proporțional și pro rata temporis. Cu toate acestea, suma totală a contribuției financiare plătite de Comunitatea Europeană nu poate depăși dublul sumei indicate la articolul 2 alineatul (1). În cazul în care cantitățile capturate de navele comunitare depășesc dublul cantității de 10 000 de tone, respectiv 20 000 de tone, suma datorată pentru cantitatea în exces față de această limită se plătește în anul următor.
   (2)   Dacă părțile convin, în schimb, cu privire la adoptarea unei reduceri a posibilităților de pescuit menționate la articolul 1, contribuția financiară se reduce proporțional și pro rata temporis.
   (3)   Alocarea posibilităților de pescuit între diferitele categorii de nave poate face, de asemenea, obiectul unei revizuiri în urma consultărilor între părți și a acordului părților, cu respectarea tuturor recomandărilor formulate la reuniunea științifică menționată la articolul 3 în ceea ce privește gestionarea stocurilor care ar putea fi afectate de o astfel de redistribuire. Părțile convin cu privire la ajustarea corespunzătoare a contribuției financiare, dacă redistribuirea posibilităților de pescuit justifică acest lucru.
   Articolul 5
   Noi posibilități de pescuit
   (1)   În cazul în care navele comunitare sunt interesate de activități de pescuit care nu sunt prevăzute la articolul 1, părțile se consultă înaintea acordării de eventuale autorizații pentru aceste noi activități de către autoritățile din Mozambic. Dacă este cazul, părțile convin asupra condițiilor aplicabile acestor noi posibilități de pescuit și, dacă este necesar, aduc modificări prezentului protocol și anexei la acesta.
   (2)   Părțile promovează activitățile de pescuit experimental în apele Republicii Mozambic. În această privință, părțile se consultă la cererea uneia dintre părți în vederea stabilirii, de la caz la caz, a condițiilor și a altor parametri aplicabili acestor activități de pescuit.
   Cele două părți efectuează activități de pescuit experimental în conformitate cu parametrii adoptați de comun acord, precum și cu dispozițiile administrative stabilite în acest sens. Autorizațiile pentru pescuitul experimental se acordă pentru o perioadă de maximum șase luni.
   În cazul în care părțile ajung la concluzia că aceste ieșiri în larg în vederea pescuitului experimental au atins rezultate pozitive, Guvernul Republicii Mozambic poate acorda noi posibilități de pescuit pentru noi specii, până la expirarea protocolului. În acest caz, contribuția financiară menționată la articolul 2 alineatul (1) se mărește în consecință.
   Articolul 6
   Suspendarea în cazul unor circumstanțe grave
   (1)   În cazul în care circumstanțe grave, altele decât fenomenele naturale, împiedică activitățile de pescuit în apele Republicii Mozambic, Comunitatea Europeană poate suspenda plata contribuției financiare menționate la articolul 2 alineatul (1). Decizia de suspendare se adoptă în urma consultărilor între cele două părți, în termen de două luni de la solicitarea formulată de către una dintre părți și cu condiția plății integrale de către Comunitate a tuturor sumelor datorate la momentul suspendării.
   (2)   Plata contribuției financiare se reia de îndată ce părțile constată, de comun acord, în urma consultărilor, că circumstanțele care au provocat încetarea activităților de pescuit nu mai sunt prezente și/sau că situația permite reluarea activităților de pescuit.
   (3)   La expirarea suspendării, părțile convin asupra condițiilor în care navele comunitare pot relua activitățile de pescuit.
   Articolul 7
   Promovarea pescuitului responsabil în apele Republicii Mozambic
   (1)   Contribuția financiară menționată la articolul 2 va fi utilizată 100 % pentru susținerea punerii în aplicare a politicii sectoriale în domeniul pescuitului definită de Guvernul Republicii Mozambic.
   Republica Mozambic este responsabilă pentru gestionarea fondurilor corespunzătoare, pe baza unor obiective identificate de comun acord de către părți și în conformitate cu programele anuale și multianuale.
   (2)   În sensul punerii în aplicare a alineatului (1), la intrarea în vigoare a prezentului protocol și cel târziu la trei luni de la data respectivă, Comunitatea și Republica Mozambic convin, în cadrul comitetului mixt prevăzut la articolul 9 din acord, asupra unui program sectorial multianual și a unor modalități de punere în aplicare a acestuia, în special:

               (a)

               a orientărilor anuale și multianuale pentru utilizarea procentajului din contribuția financiară menționată la alineatul (1) și a sumelor specifice pentru inițiativele care vor fi luate în anul 2007;

               (b)

               a obiectivelor, atât cele anuale, cât și cele multianuale, ce trebuie realizate în vederea promovării pescuitului responsabil și durabil, având în vedere prioritățile formulate de Republica Mozambic în politica sa națională în domeniul pescuitului și în alte politici care au implicații asupra punerii în aplicare a pescuitului responsabil și durabil sau care sunt legate de acesta. Sunt incluse, în special, îmbunătățirea condițiilor sanitare în producția de produse pescărești și consolidarea capacității de control a autorităților din Mozambic;

               (c)

               a criteriilor și a procedurilor de evaluare anuală a rezultatelor obținute.

         (3)   Orice propunere de modificare a programului sectorial multianual sau a utilizării sumelor specifice pentru inițiativele care vor fi luate în anul 2007 trebuie aprobată de ambele părți în cadrul comitetului mixt.
   (4)   În fiecare an, Republica Mozambic va aloca partea corespunzătoare procentajului menționat la alineatul (1) pentru punerea în aplicare a programului multianual. Pentru primul an de aplicare a protocolului, respectiva alocare trebuie notificată Comunității la momentul aprobării programului sectorial multianual în cadrul comitetului mixt. Pentru fiecare an de aplicare ulterioară a protocolului, Republica Mozambic notifică această alocare Comunității până la data de 1 septembrie a anului anterior.
   (5)   Dacă evaluarea anuală a progreselor înregistrate în punerea în aplicare a programului sectorial multianual justifică acest lucru, Comunitatea Europeană poate solicita reajustarea contribuției financiare menționate la articolul 2 alineatul (1) din prezentul protocol, în vederea adaptării volumului real al resurselor financiare alocate punerii în aplicare a programului la nivelul rezultatelor.
   Articolul 8
   Litigii – suspendarea aplicării protocolului
   (1)   Orice litigiu între părți cu privire la interpretarea prezentului protocol sau la aplicarea acestuia face obiectul unor consultări între părți în cadrul comitetului mixt prevăzut la articolul 9 din acord, convocat, după caz, în reuniune extraordinară, pentru a se ajunge la o soluționare pe cale amiabilă.
   (2)   În cazul în care nu se poate ajunge la soluționarea pe cale amiabilă menționată la alineatul (1) și fără a se aduce atingere articolului 9, aplicarea protocolului poate fi suspendată la inițiativa uneia dintre părți, dacă litigiul dintre părți este considerat ca fiind grav.
   (3)   Suspendarea aplicării protocolului necesită notificarea de către partea interesată a intenției sale, în scris, cu cel puțin trei luni înainte de data la care suspendarea ar urma să producă efecte.
   (4)   În cazul suspendării, părțile continuă consultările, în vederea unei soluționări pe cale amiabilă a litigiului dintre acestea. De îndată ce se ajunge la o soluționare pe cale amiabilă, aplicarea prezentului protocol este reluată, iar suma contribuției financiare se reduce proporțional și pro rata temporis, în funcție de perioada în care aplicarea prezentului protocol a fost suspendată.
   Articolul 9
   Suspendarea aplicării protocolului pe motiv de neplată
   Sub rezerva dispozițiilor articolului 6, în cazul în care Comunitatea nu face plățile prevăzute la articolul 2, aplicarea prezentului protocol poate fi suspendată în următoarele condiții:

               (a)

               dacă nu se face nicio plată în termenele stabilite la articolul 2 alineatul (5) din prezentul protocol, autoritățile competente din Republica Mozambic notifică neplata Comisiei Europene. Aceasta face verificările necesare și, dacă este cazul, efectuează plata în terme de cel mult 60 de zile lucrătoare de la data primirii notificării;

               (b)

               dacă neplata este confirmată sau nu este justificată în mod corespunzător în termenele menționate la litera (a), autoritățile competente din Mozambic au dreptul de a suspenda aplicarea prezentului protocol. În acest caz, autoritățile în cauză informează fără întârziere Comisia Europeană în acest sens;

               (c)

               aplicarea protocolului se reia de îndată ce plata în cauză a fost efectuată.

         Articolul 10
   Dispoziții aplicabile ale legislației naționale
   Fără a aduce atingere dispozițiilor acordului, precum și ale prezentului protocol, anexei și apendicelor la acesta, activitățile navelor comunitare care desfășoară activități în cadrul prezentului protocol, al anexei și al apendicelor la acesta sunt supuse legislației aplicabile a Republicii Mozambic.
   Articolul 11
   Abrogarea
   Anexa la acordul în domeniul pescuitului dintre Comunitatea Europeană și Guvernul Republicii Mozambic privind pescuitul în largul coastei Republicii Mozambic este abrogată și înlocuită cu anexa la prezentul protocol.
   Articolul 12
   Intrarea în vigoare
   (1)   Prezentul protocol și anexa la acesta intră în vigoare la data la care părțile își notifică reciproc îndeplinirea procedurilor necesare în acest scop.
   (2)   Prezentul protocol, anexa și apendicele la acesta se aplică cu începere de la 1 ianuarie 2007.


title: Decizia 2011/858/PESC a Consiliului din 19 decembrie 2011 de modificare și de prelungire a Deciziei 2010/784/PESC privind Misiunea de Poliție a Uniunii Europene pentru teritoriile palestiniene (EUPOL COPPS)

text:
               21.12.2011

               RO

               Jurnalul Oficial al Uniunii Europene

               L 338/54

         DECIZIA 2011/858/PESC A CONSILIULUI
   din 19 decembrie 2011
   de modificare și de prelungire a Deciziei 2010/784/PESC privind Misiunea de Poliție a Uniunii Europene pentru teritoriile palestiniene (EUPOL COPPS)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 14 noiembrie 2005, Consiliul a adoptat Acțiunea comună 2005/797/CFSP (1) privind Misiunea de Poliție a Uniunii Europene pentru teritoriile palestiniene (EUPOL COPPS), care a fost prelungită ultima dată prin Decizia 2009/955/PESC (2) a Consiliului și care a expirat la 31 decembrie 2010.

               (2)

               La 17 decembrie 2010, Consiliul a adoptat Decizia 2010/784/PESC (3) privind continuarea, după 1 ianuarie 2011, a activității Misiunii de Poliție a Uniunii Europene pentru teritoriile palestiniene, decizie care expiră la 31 decembrie 2011.

               (3)

               La 8 noiembrie 2011, Comitetul politic și de securitate (COPS) a recomandat prelungirea tehnică a EUPOL COPPS cu încă șase luni.

               (4)

               EUPOL COPPS ar trebui să fie prelungită în continuare, de la 1 ianuarie 2012 până la 30 iunie 2012, în baza mandatului său actual.

               (5)

               Se impune, de asemenea, să se stabilească valoarea de referință financiară destinată acoperirii cheltuielilor aferente EUPOL COPPS pentru perioada 1 ianuarie 2012-30 iunie 2012.

               (6)

               EUPOL COPPS se va desfășura în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din Tratatul privind Uniunea Europeană,

         ADOPTĂ PREZENTA DECIZIE:
   Articolul 1
   Decizia 2010/784/PESC a Consiliului se modifică după cum urmează:

               1.

               Articolul 12 se înlocuiește cu următorul text:
               „Articolul 12
               Securitate
               (1)   Prin coordonare cu Direcția de securitate a Serviciului European de Acțiune Externă (SEAE), comandantul operației civile oferă șefului misiunii îndrumări cu privire la planificarea măsurilor de securitate și asigură punerea în aplicare corespunzătoare și eficientă a acestora pentru EUPOL COPPS, în conformitate cu articolele 5, 6 și 9.
               (2)   Șeful misiunii răspunde de securitatea EUPOL COPPS și de asigurarea respectării cerințelor minime de securitate aplicabile EUPOL COPPS, în conformitate cu politica Uniunii privind securitatea personalului desfășurat în afara Uniunii cu atribuții operaționale în temeiul titlului V din tratat și cu instrumentele sale conexe.
               (3)   Șeful misiunii este asistat de un ofițer superior de securitate al misiunii (SMSO), care raportează șefului misiunii și va menține, de asemenea, o strânsă relație funcțională cu Direcția de securitate a SEAE.
               (4)   Personalul EUPOL COPPS urmează o instruire obligatorie în domeniul securității înainte de a își începe exercitarea atribuțiilor, în conformitate cu OPLAN. De asemenea, personalul EUPOL COPPS urmează periodic, în teatrul de operații, instruiri organizate de SMSO.”;

               2.

               La articolul 13, alineatul (1) se înlocuiește cu următorul text:
               „(1)   Valoarea financiară de referință destinată acoperirii cheltuielilor aferente EUPOL COPPS în perioada 1 ianuarie 2011-31 decembrie 2011 este de 8 250 000 EUR.
               Valoarea financiară de referință destinată acoperirii cheltuielilor aferente EUPOL COPPS în perioada 1 ianuarie 2012-30 iunie 2012 este de 5 750 000 EUR.”.

               3.

               La articolul 16, al doilea paragraf se înlocuiește cu următorul text:
               „Expiră la 30 iunie 2012.”

         Articolul 2
   Prezenta decizie intră în vigoare la data adoptării.
   Se aplică de la 1 ianuarie 2012.

      Adoptată la Bruxelles, 19 decembrie 2011.

            Pentru Consiliu

            Președintele

         M. DOWGIELEWICZ

      (1)  JO L 300, 17.11.2005, p. 65.

      (2)  JO L 330, 16.12.2009, p. 76.

      (3)  JO L 335, 12.12.2010, p. 60.


title: Cerere de apărare a imunității lui Aldo Patriciello Decizia Parlamentului European din 22 aprilie 2009 privind cererea de apărare a imunității și privilegiilor lui Aldo Patriciello (2008/2323(IMM))

text:
               8.7.2010

               RO

               Jurnalul Oficial al Uniunii Europene

               CE 184/134

         Miercuri, 22 aprilie 2009Cerere de apărare a imunității lui Aldo Patriciello
   P6_TA(2009)0233
   Decizia Parlamentului European din 22 aprilie 2009 privind cererea de apărare a imunității și privilegiilor lui Aldo Patriciello (2008/2323(IMM))
   2010/C 184 E/28

      Parlamentul European,

   având în vedere cererea lui Aldo Patriciello pentru apărarea propriei imunități în cadrul procedurii penale declanșate împotriva acestuia de tribunalul districtual din Campobasso, datată 11 noiembrie 2008 și comunicată în ședință plenară la 20 noiembrie 2008,
   în urma audierii lui Aldo Patriciello, în conformitate cu articolul 7 alineatul (3) din Regulamentul de procedură,
   având în vedere articolele 9 și 10 din Protocolul privind privilegiile și imunitățile Comunităților Europene din 8 aprilie 1965 („Protocolul”), precum și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,
   având în vedere hotărârile Curții de Justiție a Comunităților Europene din 12 mai 1964, din 10 iulie 1986 și din 21 octombrie 2008 (1),
   având în vedere articolul 6 alineatul (3) și articolul 7 din Regulamentul său de procedură,
   având în vedere raportul Comisiei pentru afaceri juridice (A6-0196/2009),

               A.

               întrucât Aldo Patriciello este deputat în Parlamentul European, iar prerogativele sale au fost verificate de Parlament la 15 iunie 2006;

               B.

               întrucât, conform Curții de Justiție, Parlamentul European și autoritățile judiciare naționale trebuie să coopereze pentru a evita orice conflict cu privire la interpretarea și aplicarea dispozițiilor Protocolului; întrucât, în consecință, în cazul în care, împotriva unui deputat în Parlamentul European, a fost introdusă o acțiune în fața unei instanțe naționale, care a fost informată cu privire la inițierea unei proceduri de apărare a imunității și privilegiilor deputatului respectiv, în conformitate cu articolul 6 alineatul (3) din Regulamentul de procedură, instanța națională este obligată să suspende procedura și să solicite Parlamentului să emită un aviz în cel mai scurt timp (2);

               C.

               întrucât, în conformitate cu articolul 10 din Protocol, pe durata sesiunilor Parlamentului European, deputații beneficiază pe teritoriul național al statului lor de imunitățile acordate membrilor parlamentului statului respectiv și întrucât imunitatea nu poate fi invocată atunci când un deputat este surprins în flagrant delict; întrucât acest fapt nu anulează dreptul Parlamentului de a ridica imunitatea unuia din membrii săi;

               D.

               întrucât, prin urmare, dispozițiile aplicabile cauzei respective sunt cele prevăzute la articolul 68 alineatul (2) din Constituția Republicii Italiene, care permite declanșarea urmăririi penale, fără formalități speciale, împotriva deputaților, în condițiile în care se prevede că, fără autorizație din partea Camerei căreia îi aparține, niciun membru al Parlamentului nu poate fi supus percheziției personale sau de domiciliu, nici nu poate fi arestat sau lipsit de libertate personală, sau reținut sub arest, cu excepția executării unei sentințe irevocabile de condamnare, sau dacă a fost surprins în momentul comiterii unui delict pentru care este prevăzută arestarea obligatorie în flagrant;

               E.

               întrucât, în forma sa actuală, Protocolul nu oferă Parlamentului European mijloacele necesare adoptării unor măsuri cu caracter obligatoriu pentru a-l proteja pe Aldo Patriciello,

               1.

               hotărăște să nu apere imunitatea și privilegiile lui Aldo Patriciello;

               2.

               încredințează Președintelui sarcina de a transmite de îndată prezenta decizie, precum și raportul comisiei competente, autorităților competente ale Republicii Italiene.

      (1)  Cauza 101/63, Wagner/Fohrmann și Krier, Rec. 1964, p. 195, cauza 149/85, Wybot/Faure și alții, Rec. 1986, p. 2391 și cauzele conexate C-200/07 și C-201/07, Marra/ De Gregorio și Clemente, nepublicate încă în Culegerea de jurisprudență a Curții Europene de Justiție.

      (2)  Hotărârea pronunțată în cauzele conexate C-200/07 și C-201/07 Marra, punctele 42 și 43.


title: Decizia (PESC) 2015/665 a Comitetului Politic și de Securitate din 21 aprilie 2015 privind acceptarea contribuțiilor din partea statelor terțe la misiunea de consiliere militară PSAC a Uniunii Europene în Republica Centrafricană (EUMAM RCA) (EUMAM RCA/2/2015)

text:
               29.4.2015

               RO

               Jurnalul Oficial al Uniunii Europene

               L 110/13

         DECIZIA (PESC) 2015/665 A COMITETULUI POLITIC ȘI DE SECURITATE
   din 21 aprilie 2015
   privind acceptarea contribuțiilor din partea statelor terțe la misiunea de consiliere militară PSAC a Uniunii Europene în Republica Centrafricană (EUMAM RCA) (EUMAM RCA/2/2015)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 paragraful al treilea,
   având în vedere Decizia (PESC) 2015/78 a Consiliului din 19 ianuarie 2015 privind o misiune de consiliere militară PSAC a Uniunii Europene în Republica Centrafricană (EUMAM RCA) (1), în special articolul 8 alineatul (2),
   întrucât:

               (1)

               În temeiul articolului 8 alineatul (2) din Decizia (PESC) 2015/78, Consiliul a autorizat Comitetul politic și de securitate (COPS) să adopte deciziile corespunzătoare privind acceptarea contribuțiilor propuse din partea statelor terțe.

               (2)

               Ca urmare a recomandării privind ofertele de contribuții din partea Republicii Moldova (denumită în continuare „Moldova”) și Georgiei, formulate de comandantul misiunii UE EUMAM RCA, și a avizului Comitetului militar al Uniunii Europene, aceste oferte ar trebui acceptate.

               (3)

               În conformitate cu articolul 5 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și acțiunilor Uniunii care au implicații în materie de apărare,

         ADOPTĂ PREZENTA DECIZIE:
   Articolul 1
   (1)   Ofertele de contribuții din partea Moldovei și Georgiei la misiunea de consiliere militară PSAC a Uniunii Europene în Republica Centrafricană (EUMAM RCA) sunt acceptate și sunt considerate semnificative.
   (2)   Moldova și Georgia sunt scutite de contribuții financiare la bugetul EUMAM RCA.
   Articolul 2
   Prezenta decizie intră în vigoare la data adoptării.

      Adoptată la Bruxelles, 21 aprilie 2015.

            Pentru Comitetul politic și de securitate

            Președintele

         W. STEVENS

      (1)  JO L 13, 20.1.2015, p. 8.


title: Decizia (PESC) 2017/153 a Consiliului din 27 ianuarie 2017 de modificare a Deciziei 2011/72/PESC privind măsuri restrictive îndreptate împotriva anumitor persoane și entități având în vedere situația din Tunisia

text:
               28.1.2017

               RO

               Jurnalul Oficial al Uniunii Europene

               L 23/19

         DECIZIA (PESC) 2017/153 A CONSILIULUI
   din 27 ianuarie 2017
   de modificare a Deciziei 2011/72/PESC privind măsuri restrictive îndreptate împotriva anumitor persoane și entități având în vedere situația din Tunisia
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 31 ianuarie 2011, Consiliul a adoptat Decizia 2011/72/PESC (1) privind măsuri restrictive îndreptate împotriva anumitor persoane și entități având în vedere situația din Tunisia.

               (2)

               Măsurile restrictive prevăzute în Decizia 2011/72/PESC se aplică până la 31 ianuarie 2017. Pe baza unei revizuiri a deciziei respective, măsurile restrictive ar trebui prelungite până la 31 ianuarie 2018. Mai mult decât atât, informațiile de identificare privind două persoane aflate pe listă ar trebui actualizate.

               (3)

               Decizia 2011/72/PESC ar trebui, prin urmare, modificată în consecință,

         ADOPTĂ PREZENTA DECIZIE:
   Articolul 1
   Decizia 2011/72/PESC se modifică după cum urmează:

               1.

               Articolul 5 se înlocuiește cu următorul text:
               „Articolul 5
               Prezenta decizie se aplică până la data de 31 ianuarie 2018. Aceasta se reexaminează permanent. Decizia poate fi reînnoită sau modificată, după caz, în situația în care Consiliul apreciază că obiectivele acesteia nu au fost atinse.”

               2.

               Anexa se modifică în conformitate cu anexa la prezenta decizie.

         Articolul 2
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 27 ianuarie 2017.

            Pentru Consiliu

            Președintele

         E. SCICLUNA

      (1)  Decizia 2011/72/PESC a Consiliului din 31 ianuarie 2011 privind măsuri restrictive îndreptate împotriva anumitor persoane și entități având în vedere situația din Tunisia (JO L 28, 2.2.2011, p. 62).

      ANEXĂ
      Rubricile referitoare la următoarele persoane care figurează în anexa la Decizia 2011/72/PESC se înlocuiesc cu rubricile de mai jos:

                     Nume

                     Date de identificare

                     Motive

                     „27.

                     Sirine (Cyrine) Bent Zine El Abidine Ben Haj Hamda BEN ALI

                     Tunisiană, născută la Le Bardo la data de 21 august 1971, fiica lui Naïma EL KEFI, căsătorită cu Mohamed Marwan MABROUK, titulară a CNI nr. 05409131.
                     Titulară a pașaportului tunisian nr.x599070, eliberat în noiembrie 2016 și care expiră la 21.11.2021.

                     Persoana face obiectul unor anchete judiciare desfășurate de autoritățile tunisiene pentru complicitate la deturnare de fonduri publice de către un funcționar public, complicitate la abuz în serviciu din partea unui funcționar public pentru a procura unei terțe persoane un avantaj nejustificat și pentru a cauza un prejudiciu administrației și abuz de influență asupra unui funcționar public în vederea obținerii în mod direct sau indirect a unui avantaj pentru o altă persoană.

                     28.

                     Mohamed Marwan Ben Ali Ben Mohamed MABROUK

                     Tunisian, născut la Tunis la data de 11 martie 1972, fiul lui Jaouida El BEJI, căsătorit cu Sirine BEN ALI, director general al unei societăți, domiciliat la adresa 8 rue du Commandant Béjaoui – Carthage – Tunis, titular al CNI nr. 04766495. Titular al pașaportului francez nr. 11CK51319 cu data de expirare 1.8.2021.

                     Persoana face obiectul unor anchete judiciare desfășurate de autoritățile tunisiene pentru complicitate la deturnare de fonduri publice de către un funcționar public, complicitate la abuz în serviciu din partea unui funcționar public pentru a procura unei terțe persoane un avantaj nejustificat și pentru a cauza un prejudiciu administrației și abuz de influență asupra unui funcționar public în vederea obținerii în mod direct sau indirect a unui avantaj pentru o altă persoană.”


title: 2011/228/UE: Decizia Consiliului din 13 decembrie 2010 privind semnarea, în numele Uniunii, și aplicarea provizorie a Acordului dintre Uniunea Europeană și Republica Capului Verde privind anumite aspecte ale serviciilor aeriene

text:
               9.4.2011

               RO

               Jurnalul Oficial al Uniunii Europene

               L 96/1

         DECIZIA CONSILIULUI
   din 13 decembrie 2010
   privind semnarea, în numele Uniunii, și aplicarea provizorie a Acordului dintre Uniunea Europeană și Republica Capului Verde privind anumite aspecte ale serviciilor aeriene
   (2011/228/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (5),
   având în vedere propunerea Comisiei Europene,
   întrucât:

               (1)

               Prin decizia din 5 iunie 2003, Consiliul a autorizat Comisia să deschidă negocieri cu țările terțe în vederea înlocuirii anumitor dispoziții din acordurile bilaterale existente cu un acord la nivelul Uniunii.

               (2)

               În numele Uniunii, Comisia a negociat cu Republica Capului Verde un acord privind anumite aspecte ale serviciilor aeriene („acordul”) în conformitate cu mecanismele și directivele din anexa la Decizia Consiliului din 5 iunie 2003.

               (3)

               Acordul ar trebui semnat și aplicat provizoriu, sub rezerva încheierii sale la o dată ulterioară,

         ADOPTĂ PREZENTA DECIZIE:
   Articolul 1
   Se aprobă, în numele Uniunii, semnarea Acordului dintre Uniunea Europeană și Republica Capului Verde privind anumite aspecte ale serviciilor aeriene („acordul”), sub rezerva încheierii acestuia.
   Textul acordului este atașat la prezenta decizie.
   Articolul 2
   Președintele Consiliului este autorizat să desemneze persoana împuternicită sau persoanele împuternicite să semneze acordul în numele Uniunii, sub rezerva încheierii acestuia.
   Articolul 3
   Până la intrarea sa în vigoare, acordul se aplică cu titlu provizoriu, începând cu prima zi a primei luni următoare datei la care părțile și-au notificat reciproc îndeplinirea procedurilor necesare în acest scop (1).
   Articolul 4
   Președintele Consiliului este autorizat să efectueze notificarea prevăzută la articolul 8 alineatul (2) din acord.
   Articolul 5
   Prezenta decizie intră în vigoare la data adoptării sale.

      Adoptată la Bruxelles, 13 decembrie 2010.

            Pentru Consiliu

            Președintele

         K. PEETERS

      (1)  Data începând cu care acordul se aplică cu titlu provizoriu urmează să fie publicată în Jurnalul Oficial al Uniunii Europene de către Secretariatul General al Consiliului.
    ---documentbreak---

               9.4.2011

               RO

               Jurnalul Oficial al Uniunii Europene

               L 96/1

         ACORD
   între Uniunea Europeană și Republica Capului Verde privind anumite aspecte ale serviciilor aeriene
   UNIUNEA EUROPEANĂ, denumită în continuare „Uniunea”,
   pe de o parte, și
   REPUBLICA CAPULUI VERDE, denumită în continuare „Capul Verde”,
   pe de altă parte,
   denumite în continuare „părțile”,
   CONSTATÂND că acordurile bilaterale privind serviciile aeriene, încheiate între mai multe state membre ale Uniunii și Capul Verde, conțin dispoziții care contravin legislației Uniunii,
   CONSTATÂND că Uniunea Europeană are competență exclusivă în ceea ce privește mai multe aspecte care pot fi reglementate prin acorduri bilaterale privind serviciile aeriene, încheiate între statele membre ale Uniunii și țări terțe,
   CONSTATÂND că, în temeiul legislației Uniunii, transportatorii aerieni din Uniune stabiliți într-un stat membru din Uniune beneficiază de dreptul de acces nediscriminatoriu la rutele aeriene dintre statele membre ale Uniunii și țări terțe,
   AVÂND ÎN VEDERE acordurile dintre Uniune și anumite țări terțe, care prevăd, pentru resortisanții țărilor terțe respective, posibilitatea de a deveni proprietari ai unor transportatori aerieni titulari ai unei licențe acordate în conformitate cu legislația Uniunii,
   RECUNOSCÂND faptul că anumite dispoziții din acordurile bilaterale privind serviciile aeriene dintre statele membre ale Uniunii și Capul Verde, care contravin legislației Uniunii, trebuie să devină conforme cu aceasta în vederea stabilirii unui temei juridic solid pentru serviciile aeriene dintre Uniune și Capul Verde, precum și pentru a menține continuitatea respectivelor servicii aeriene,
   RECUNOSCÂND că la încheierea acordurilor privind serviciile aeriene de către guvernul Republicii Capului Verde cu state care nu sunt membre ale Uniunii, Capul Verde își pune în aplicare propriile politici și norme în domeniul proprietății și controlului transportatorilor aerieni,
   CONSTATÂND că, în temeiul legislației Uniunii, transportatorii aerieni din Uniune nu pot, în principiu, să încheie acorduri care ar putea afecta schimburile comerciale dintre statele membre ale Uniunii și care au drept obiect sau efect împiedicarea, restricționarea sau denaturarea concurenței,
   RECUNOSCÂND că dispozițiile acordurilor bilaterale privind serviciile aeriene încheiate între statele membre ale Uniunii și Capul Verde, care: (i) solicită sau favorizează adoptarea unor acorduri între întreprinderi, a unor decizii luate de asociații ale întreprinderilor sau a unor practici concertate care împiedică, denaturează sau restricționează concurența dintre transportatorii aerieni pe rutele respective; sau (ii) întăresc efectele unor astfel de acorduri, decizii sau practici concertate; sau care (iii) deleagă transportatorilor aerieni sau altor operatori economici privați responsabilitatea de a lua măsuri care împiedică, denaturează sau restricționează concurența dintre transportatorii aerieni pe rutele relevante, ar putea face ca normele în materie de concurență aplicabile întreprinderilor să devină ineficiente,
   CONSTATÂND că, în cadrul acestui acord, Uniunea nu are drept obiectiv mărirea volumului total al traficului aerian dintre Uniune și Capul Verde, afectarea echilibrului dintre transportatorii aerieni din Uniune și cei din Capul Verde sau negocierea de modificări ale dispozițiilor privind drepturile de trafic din acordurile bilaterale existente privind serviciile aeriene,
   CONVIN DUPĂ CUM URMEAZĂ:
   Articolul 1
   Dispoziții generale
   (1)   În sensul prezentului acord, „state membre” înseamnă statele membre ale Uniunii Europene; „tratate UE” înseamnă Tratatul privind Uniunea Europeană și Tratatul privind funcționarea Uniunii Europene, „parte” înseamnă o parte contractantă la prezentul acord; „transportator aerian” înseamnă și companie aeriană; „teritoriul Uniunii” înseamnă teritoriile statelor membre cărora li se aplică tratatele UE.
   (2)   În fiecare dintre acordurile enumerate în anexa 1, trimiterile la resortisanții statului membru care este parte la acordul respectiv se interpretează ca trimiteri la resortisanții statelor membre.
   (3)   În fiecare dintre acordurile enumerate în anexa 1, trimiterile la transportatorii aerieni sau la companiile aeriene din statul membru care este parte la acordul respectiv se interpretează ca trimiteri la transportatorii aerieni sau la companiile aeriene desemnate de respectivul stat membru.
   Articolul 2
   Desemnare, autorizare și revocare
   (1)   Dispozițiile de la alineatele (2)-(4) din prezentul articol prevalează asupra dispozițiilor echivalente din articolele enumerate în anexa 2 literele (a) și (b) în ceea ce privește desemnarea unui transportator aerian și licențele și permisele care i se acordă.
   (2)   La primirea unei desemnări făcute de un stat membru, Capul Verde acordă licențele și permisele adecvate într-un termen procedural minim, cu următoarele condiții:

               (a)

               transportatorul aerian să fie stabilit, în temeiul tratatelor UE, pe teritoriul statului membru care a efectuat desemnarea și să dețină o licență de operare valabilă în conformitate cu legislația Uniunii;

               (b)

               statul membru care a eliberat certificatul de operator aerian să exercite și să mențină un control reglementar efectiv al transportatorului aerian, iar autoritatea aeronautică competentă să fie identificată clar în desemnare; și

               (c)

               transportatorul aerian se află, în mod direct sau prin intermediul unui acționariat majoritar, în proprietatea și sub controlul efectiv al unui stat membru și/sau al resortisanților statelor membre și/sau al altor state enumerate în anexa 3 și/sau al resortisanților acestor alte state.

         (3)   Capul Verde poate refuza, revoca, suspenda sau limita autorizațiile sau permisele unui transportator aerian desemnat de un stat membru, în cazul în care:

               (a)

               transportatorul aerian nu este stabilit, în temeiul tratatelor UE, pe teritoriul statului membru care a efectuat desemnarea sau nu deține o licență de operare valabilă în conformitate cu legislația Uniunii; sau

               (b)

               statul membru care a eliberat certificatul de operator aerian nu exercită sau nu menține un control reglementar efectiv al transportatorului aerian sau autoritatea aeronautică competentă nu este identificată în mod clar în desemnare; sau

               (c)

               transportatorul aerian nu este deținut, în mod direct sau prin intermediul unui acționariat majoritar, sau nu este controlat efectiv de state membre și/sau resortisanți ai statelor membre și/sau de alte state enumerate în anexa 3 și/sau de resortisanți ai acestor alte state.

         (4)   În exercitarea drepturilor care îi revin în temeiul alineatului (3) din prezentul articol, Capul Verde nu face nicio discriminare între transportatorii aerieni din statele membre pe motive de naționalitate.
   Articolul 3
   Siguranță
   (1)   Dispozițiile alineatului (2) din prezentul articol completează dispozițiile corespondente din articolele enumerate în anexa 2 litera (c).
   (2)   Atunci când un stat membru a desemnat un transportator aerian al cărui control reglementar este exercitat și menținut de către un alt stat membru, drepturile Capului Verde în temeiul dispozițiilor privind siguranța cuprinse în acordul încheiat între statul membru care a desemnat transportatorul aerian și Capul Verde se aplică în mod identic în ceea ce privește adoptarea, exercitarea sau menținerea normelor de siguranță de către celălalt stat membru, precum și în ceea ce privește autorizația de operare a respectivului transportator aerian.
   Articolul 4
   Impozitarea carburantului pentru aviație
   (1)   Dispozițiile alineatului (2) din prezentul articol completează dispozițiile corespondente ale articolelor enumerate în anexa 2 litera (d).
   (2)   Prin derogare de la orice alte dispoziții contrare, nicio dispoziție din vreunul dintre acordurile enumerate în anexa 2 litera (d) nu împiedică un stat membru să aplice în mod nediscriminatoriu impozite, prelevări, drepturi, taxe sau redevențe pe carburantul furnizat pe teritoriul său, destinat utilizării de către o aeronavă a unui transportator aerian desemnat de Capul Verde care operează pe ruta dintre un punct situat pe teritoriul respectivului stat membru și un alt punct situat pe teritoriul acelui stat membru sau pe teritoriul unui alt stat membru.
   Articolul 5
   Compatibilitatea cu regulile în materie de concurență
   (1)   Sub rezerva oricăror alte dispoziții contrare, nicio dispoziție din vreunul dintre acordurile enumerate în anexa 1: (i) nu impune și nu favorizează adoptarea de acorduri între întreprinderi, decizii ale asociațiilor de întreprinderi sau practici concertate care împiedică sau denaturează concurența; (ii) nu consolidează efectele unor astfel de acorduri, decizii sau practici concertate; și (iii) nu deleagă unor operatori economici privați responsabilitatea de a lua măsuri care împiedică, denaturează sau restricționează concurența.
   (2)   Dispozițiile acordurilor enumerate în anexa 1 care sunt incompatibile cu alineatul (1) din prezentul articol nu se aplică.
   Articolul 6
   Anexe la acord
   Anexele la prezentul acord constituie parte integrantă din acesta.
   Articolul 7
   Revizuire sau modificare
   Părțile pot oricând revizui sau modifica de comun acord prezentul acord.
   Articolul 8
   Intrare în vigoare și aplicare provizorie
   (1)   Prezentul acord intră în vigoare la data la care părțile și-au notificat reciproc, în scris, îndeplinirea procedurilor interne respective necesare în acest scop.
   (2)   Prin derogare de la alineatul (1), părțile convin să aplice prezentul acord cu titlu provizoriu începând cu prima zi a lunii următoare datei la care părțile și-au notificat reciproc îndeplinirea procedurilor necesare în acest scop.
   (3)   Prezentul acord se aplică tuturor acordurilor și înțelegerilor enumerate în anexa 1, inclusiv celor care, la data semnării prezentului acord, nu au intrat încă în vigoare și nu sunt aplicate cu titlu provizoriu.
   Articolul 9
   Încetarea acordului
   (1)   Încetarea unuia dintre acordurile enumerate în anexa 1 conduce la încetarea simultană a tuturor dispozițiilor prezentului acord care se referă la respectivul acord menționat în anexa 1.
   (2)   Încetarea tuturor acordurilor enumerate în anexa 1 conduce la încetarea simultană a prezentului acord.

      DREPT PENTRU CARE, subsemnații, autorizați în mod corespunzător, semnează prezentul acord.
      Încheiat în dublu exemplar în limbile bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, olandeză, polonă, portugheză, română, slovacă, slovenă, spaniolă și suedeză, toate textele fiind egal autentice.
      Съставено в Брюксел на двадесет и трети март две хиляди и единадесета година.
      Hecho en Bruselas, el veintitrés de marzo de dos mil once.
      V Bruselu dne dvacátého třetího března dva tisíce jedenáct.
      Udfærdiget i Bruxelles den treogtyvende marts to tusind og elleve.
      Geschehen zu Brüssel am dreiundzwanzigsten März zweitausendelf.
      Kahe tuhande üheteistkümnenda aasta märtsikuu kahekümne kolmandal päeval Brüsselis.
      Έγινε στις Βρυξέλλες, στις είκοσι τρεις Μαρτίου δύο χιλιάδες έντεκα.
      Done at Brussels on the twenty-third day of March in the year two thousand and eleven.
      Fait à Bruxelles, le vingt-trois mars deux mille onze.
      Fatto a Bruxelles, addì ventitré marzo duemilaundici.
      Briselē, divi tūkstoši vienpadsmitā gada divdesmit trešajā martā.
      Priimta du tūkstančiai vienuoliktų metų kovo dvidešimt trečią dieną Briuselyje.
      Kelt Brüsszelben, a kétezer-tizenegyedik év március huszonharmadik napján.
      Magħmul fi Brussell, fit-tlieta u għoxrin jum ta' Marzu tas-sena elfejn u ħdax.
      Gedaan te Brussel, de drieëntwintigste maart tweeduizend elf.
      Sporządzono w Brukseli dnia dwudziestego trzeciego marca roku dwa tysiące jedenastego.
      Feito em Bruxelas, em vinte e três de Março de dois mil e onze.
      Întocmit la Bruxelles, la douăzeci și trei martie două mii unsprezece.
      V Bruseli dňa dvadsiateho tretieho marca dvetisícjedenásť.
      V Bruslju, dne triindvajsetega marca leta dva tisoč enajst.
      Tehty Brysselissä kahdentenakymmenentenäkolmantena päivänä maaliskuuta vuonna kaksituhattayksitoista.
      Som skedde i Bryssel den tjugotredje mars tjugohundraelva.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l'Union européenne
         Per l'Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

         За Република Кабо Верде
         Por la República de Cabo Verde
         Za Kapverdskou republiku
         For Republikken Kap Verde
         Für die Republik Kap Verde
         Cabo Verde Vabariigi nimel
         Για τη Δημοκρατία του Πράσινου Ακρωτηρίου
         For the Republic of Cape Verde
         Pour la République du Cap-Vert
         Per la Repubblica del Capo Verde
         Kaboverdes Republikas vārdā –
         Žaliojo Kyšulio Respublikos vardu
         A Zöld-foki Köztársaság részéről
         Għar-Repubblika Tal-Kap Verde
         Voor de Republiek Kaapverdië
         W imieniu Republiki Zielonego Przylądka
         Pela República de Cabo Verde
         Pentru Republica Capului Verde
         Za Kapverdskú republiku
         Za Republiko Zelenortski otoki
         Kap Verden tasavallan puolesta
         För Republiken Kap Verde

   ANEXA 1

      LISTA ACORDURILOR MENȚIONATE LA ARTICOLUL 1 DIN PREZENTUL ACORD

               (a)

               Acorduri privind serviciile aeriene între Capul Verde și statele membre care, la data semnării prezentului acord, au fost încheiate, semnate și/sau fac obiectul unei aplicări provizorii:

                           —

                           Acordul privind transportul aerian între Guvernul Regatului Belgiei și Guvernul Republicii Capului Verde, semnat la Bruxelles la 22 iunie 1998, denumit în continuare „Acordul Capul Verde-Belgia” în anexa 2;

                           —

                           Acordul privind transportul aerian dintre Guvernul Republicii Federale Germania și Guvernul Republicii Capului Verde, semnat la Berlin la 19 iunie 2001, denumit în continuare „Acordul Capul Verde-Germania” în anexa 2;

                           —

                           Acordul privind serviciile aeriene între Guvernul Republicii Italiene și Guvernul Republicii Capului Verde, semnat la Praia la 7 iulie 1998, denumit în continuare „Acordul Capul Verde-Italia” în anexa 2;

                           —

                           Acordul privind serviciile aeriene dintre Guvernul Regatului Țărilor de Jos și Guvernul Republicii Capului Verde, semnat la Haga la 21 decembrie 1988, denumit în continuare „Acordul Capul Verde-Țările de Jos” în anexa 2;

                           —

                           Acordul privind transportul aerian dintre Republica Portugheză și Republica Capului Verde, semnat la Cidade da Praia la 30 martie 2004, denumit în continuare „Acordul Capul Verde-Portugalia” în anexa 2;

                           —

                           Acordul dintre Guvernul Republicii Socialiste România și Guvernul Republicii Capului Verde privind serviciile aeriene, semnat la București la 31 august 1983, denumit în continuare „Acordul Capul Verde-România” în anexa 2;

                           —

                           Acordul privind serviciile aeriene dintre Regatul Spaniei și Republica Capului Verde, semnat la Madrid la 19 septembrie 2002, denumit în continuare „Acordul Capul Verde-Spania” în anexa 2;

                           —

                           Acordul privind serviciile aeriene dintre Guvernul Regatului Unit al Marii Britanii și Irlandei de Nord și Guvernul Republicii Capului Verde, semnat la Praia la 9 ianuarie 2007, denumit în continuare „Acordul Capul Verde-Regatul Unit” în anexa 2.

               (b)

               Acorduri privind serviciile aeriene și alte înțelegeri parafate sau semnate între Capul Verde și statele membre care, la data semnării prezentului acord, nu au intrat încă în vigoare și nu fac obiectul unei aplicări provizorii.

         ANEXA 2

      LISTA ARTICOLELOR DIN ACORDURILE ENUMERATE ÎN ANEXA 1 ȘI MENȚIONATE LA ARTICOLELE 2-4 DIN PREZENTUL ACORD

               (a)

               Desemnare:

                           —

                           Articolul 3 din Acordul Capul Verde-Belgia;

                           —

                           Articolul 3 alineatul (4) din Acordul Capul Verde-Germania;

                           —

                           Articolul 4 din Acordul Capul Verde-Italia;

                           —

                           Articolul 3 din Acordul Capul Verde-Țările de Jos;

                           —

                           Articolul 3 din Acordul Capul Verde-România;

                           —

                           Articolul 3 din Acordul Capul Verde-Spania.

               (b)

               Refuzul, revocarea, suspendarea sau limitarea autorizațiilor sau a permiselor:

                           —

                           Articolul 5 din Acordul Capul Verde-Belgia;

                           —

                           Articolele 3 alineatul (4) și articolul 4 din Acordul Capul Verde-Germania;

                           —

                           Articolele 4 și 5 din Acordul Capul Verde-Italia;

                           —

                           Articolele 3 și 4 din Acordul Capul Verde-Țările de Jos;

                           —

                           Articolul 4 din Acordul Capul Verde-România;

                           —

                           Articolul 4 din Acordul Capul Verde-Spania.

               (c)

               Siguranță:

                           —

                           Articolul 12 din Acordul Capul Verde-Germania;

                           —

                           Articolul 10 din Acordul Capul Verde-Italia;

                           —

                           Articolul 15 din Acordul Capul Verde-Portugalia;

                           —

                           Articolul 9 din Acordul Capul Verde-România;

                           —

                           Articolul 13 din Acordul Capul Verde-Spania.

               (d)

               Impozitarea carburanților pentru aviație:

                           —

                           Articolul 10 din Acordul Capul Verde-Belgia;

                           —

                           Articolul 6 din Acordul Capul Verde-Germania;

                           —

                           Articolul 6 din Acordul Capul Verde-Italia;

                           —

                           Articolul 6 din Acordul Capul Verde-Țările de Jos;

                           —

                           Articolul 11 din Acordul Capul Verde-România;

                           —

                           Articolul 5 din Acordul Capul Verde-Spania.

         ANEXA 3

      LISTA CELORLALTE STATE MENȚIONATE LA ARTICOLUL 2 DIN PREZENTUL ACORD

               (a)

               Republica Islanda (în temeiul Acordului privind Spațiul Economic European);

               (b)

               Principatul Liechtenstein (în cadrul Acordului privind Spațiul Economic European);

               (c)

               Regatul Norvegiei (în temeiul Acordului privind Spațiul Economic European);

               (d)

               Confederația Elvețiană (în cadrul Acordului privind transporturile aeriene dintre Comunitatea Europeană și Confederația Elvețiană).


title: Mobilizarea Fondului de Solidaritate al Uniunii Europene Rezoluția Parlamentului European din 5 iunie 2008 referitoare la propunerea de decizie a Parlamentului European și a Consiliului privind mobilizarea Fondului de Solidaritate al Uniunii Europene în aplicarea punctului 26 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (COM(2008)0200 — C6-0164/2008 — 2008/2091(ACI))

text:
               26.11.2009

               RO

               Jurnalul Oficial al Uniunii Europene

               CE 285/96

         Joi, 5 iunie 2008Mobilizarea Fondului de Solidaritate al Uniunii Europene
   P6_TA(2008)0248
   Rezoluția Parlamentului European din 5 iunie 2008 referitoare la propunerea de decizie a Parlamentului European și a Consiliului privind mobilizarea Fondului de Solidaritate al Uniunii Europene în aplicarea punctului 26 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (COM(2008)0200 — C6-0164/2008 — 2008/2091(ACI))
   2009/C 285 E/18

      Parlamentul European,

   având în vedere propunerea Comisiei prezentată Parlamentului European și Consiliului (COM(2008)0200-C6-0164/2008),
   având în vedere Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (1), în special punctul 26,
   având în vedere rezultatele dezbaterilor trilaterale dintre Comisie și cele două ramuri ale autorității bugetare, care au avut loc la 16 aprilie 2008,
   având în vedere raportul Comisiei pentru bugete (A6-0205/2008),

               1.

               aprobă decizia anexată la prezenta rezoluție;

               2.

               recomandă în mod ferm Comisiei, în ceea ce privește Fondul de Solidaritate, să prezinte bugete rectificative al căror unic obiectiv să fie mobilizarea Fondului, pentru a permite evitarea oricărei întârzieri în acordarea de ajutor financiar în caz de catastrofe;

               3.

               încredințează Președintelui sarcina de a semna respectiva decizie împreună cu Președintele Consiliului și de a asigura publicarea acesteia în Jurnalul Oficial al Uniunii Europene;

               4.

               încredințează Președintelui sarcina de a transmite prezenta rezoluție, inclusiv anexa, Consiliului și Comisiei.

      (1)  JO C 139, 14.6.2006, p. 1. Acord modificat ultima dată prin Decizia 2008/371/CE a Parlamentului European și a Consiliului (JO L 128, 16.5.2008, p. 8).

      Joi, 5 iunie 2008ANEXĂ

         DECIZIE A PARLAMENTULUI EUROPEAN ȘI A CONSILIULUI
         din 5 iunie 2008
         privind mobilizarea Fondului de Solidaritate al Uniunii Europene în conformitate cu punctul 26 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (1), în special punctul 26,
         având în vedere Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (2),
         ,având în vedere propunerea Comisiei,
         întrucât:

                     (1)

                     Uniunea Europeană a creat un Fond de Solidaritate al Uniunii Europene („Fondul”) pentru a-și arăta solidaritatea față de populația din regiunile afectate de catastrofe naturale.

                     (2)

                     Acordul interinstituțional din 17 mai 2006 permite mobilizarea Fondului în limita unui plafon anual de 1 miliard EUR.

                     (3)

                     Regulamentul (CE) nr. 2012/2002 cuprinde dispozițiile care permit mobilizarea Fondului.

                     (4)

                     Grecia a depus o cerere pentru mobilizarea Fondului, referitoare la o catastrofă cauzată de incendii forestiere în luna august a anului 2007.

                     (5)

                     Slovenia a depus o cerere pentru mobilizarea Fondului, referitoare la o catastrofă cauzată de inundații în luna septembrie a anului 2007,

               DECID:
         Articolul 1
         În cadrul bugetului general al Uniunii Europene pentru exercițiul financiar 2008, se mobilizează Fondul de Solidaritate al Uniunii Europene pentru suma de 98 023 212 EUR în credite de angajament și de plată.
         Articolul 2
         Prezenta decizie se publică în Jurnalul Oficial al Uniunii Europene.

            Adoptată la Bruxelles, 5 iunie 2008

               Pentru Parlamentul European

                  Președintele

               Pentru Consiliu

                  Președintele

         (1)  JO C 139, 14.6.2006, p. 1. Acord modificat ultima dată prin Decizia 2008/371/CE a Parlamentului European și a Consiliului (JO L 128, 16.5.2008, p. 8).

         (2)  JO L 311, 14.11.2002, p. 3.


title: 2013/543/UE, Euratom: Decizia Parlamentului European din 17 aprilie 2013 privind descărcarea de gestiune pentru execuția bugetului Agenției Executive pentru Rețeaua Transeuropeană de Transport aferent exercițiului financiar 2011

text:
               16.11.2013

               RO

               Jurnalul Oficial al Uniunii Europene

               L 308/114

         DECIZIA PARLAMENTULUI EUROPEAN
   din 17 aprilie 2013
   privind descărcarea de gestiune pentru execuția bugetului Agenției Executive pentru Rețeaua Transeuropeană de Transport aferent exercițiului financiar 2011
   (2013/543/UE, Euratom)
   PARLAMENTUL EUROPEAN,

               —

               având în vedere bugetul general al Uniunii Europene aferent exercițiului financiar 2011 (1),

               —

               având în vedere Conturile anuale consolidate ale Uniunii Europene pentru exercițiul financiar 2011 [COM(2012) 436 – C7-0224/2012] (2),

               —

               având în vedere conturile anuale ale Agenției Executive pentru Rețeaua Transeuropeană de Transport pentru exercițiul financiar 2011,

               —

               având în vedere Raportul Comisiei privind acțiunile întreprinse în urma descărcării de gestiune pentru exercițiul financiar 2010 [COM(2012) 585] și documentele de lucru ale serviciilor Comisiei care însoțesc raportul în cauză [SWD(2012) 340 și SWD(2012) 330],

               —

               având în vedere Raportul anual al Comisiei către autoritatea care acordă descărcarea de gestiune privind auditurile interne efectuate în 2011 [COM(2012) 563] și documentul de lucru al serviciilor Comisiei care însoțește raportul în cauză [SWD(2012) 283],

               —

               având în vedere Raportul Curții de Conturi privind conturile anuale ale Agenției Executive pentru Rețeaua Transeuropeană de Transport pentru exercițiul financiar 2011, însoțit de răspunsul agenției (3),

               —

               având în vedere Declarația de asigurare (4) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul financiar 2011 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 12 februarie 2013 privind descărcarea de gestiune care trebuie acordată agențiilor executive cu privire la execuția bugetară pentru exercițiul financiar 2011 (05754/2013 – C7-0039/2013),

               —

               având în vedere articolele 317, 318 și 319 din Tratatul privind funcționarea Uniunii Europene și articolul 106a din Tratatul Euratom,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), în special articolele 55, 145, 146 și 147,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (6), în special articolele 62, 164, 165 și 166,

               —

               având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (7), în special articolul 14 alineatul (3),

               —

               având în vedere Regulamentul (CE) nr. 1653/2004 al Comisiei din 21 septembrie 2004 de stabilire a Regulamentului financiar tip pentru agențiile executive, în temeiul Regulamentului (CE) nr. 58/2003 al Consiliului de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (8), în special articolul 66 primul și al doilea paragraf,

               —

               având în vedere Decizia 2007/60/CE a Comisiei din 26 octombrie 2006 de înființare a Agenției Executive pentru Rețeaua Transeuropeană de Transport, în temeiul Regulamentului (CE) nr. 58/2003 al Consiliului (9),

               —

               având în vedere articolul 76 și anexa VI la Regulamentul său de procedură,

               —

               având în vedere raportul Comisiei pentru control bugetar și avizele celorlalte comisii interesate (A7-0116/2013),

               A.

               întrucât, în temeiul articolului 17 alineatul (1) din Tratatul privind Uniunea Europeană, Comisia execută bugetul și gestionează programe, iar în temeiul articolului 317 din Tratatul privind funcționarea Uniunii Europene, Comisia face acest lucru în cooperare cu statele membre pe propria răspundere, în conformitate cu principiul bunei gestiuni financiare,

               1.

               acordă directorului Agenției Executive pentru Rețeaua Transeuropeană de Transport descărcarea de gestiune pentru execuția bugetului Agenției aferent exercițiului financiar 2011;

               2.

               își prezintă observațiile în rezoluția care face parte integrantă din deciziile privind descărcarea de gestiune pentru execuția bugetului general al Uniunii Europene aferent exercițiului financiar 2011, secțiunea III – Comisia și agențiile executive;

               3.

               încredințează Președintelui sarcina de a transmite prezenta decizie, decizia privind descărcarea de gestiune pentru execuția bugetului general al Uniunii Europene aferent exercițiului financiar 2011, secțiunea III – Comisia și rezoluția care face parte integrantă din aceste decizii directorului Agenției Executive pentru Rețeaua Transeuropeană de Transport, Consiliului, Comisiei, Curții de Justiție a Uniunii Europene și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO L 68, 15.3.2011.

      (2)  JO C 348, 14.11.2012, p. 1.

      (3)  JO C 388, 15.12.2012, p. 232.

      (4)  JO C 348, 14.11.2012, p. 130.

      (5)  JO L 248, 16.9.2002, p. 1.

      (6)  JO L 298, 26.10.2012, p. 1.

      (7)  JO L 11, 16.1.2003, p. 1.

      (8)  JO L 297, 22.9.2004, p. 6.

      (9)  JO L 32, 6.2.2007, p. 88.


title: 2012/8/UE: Decizia Consiliului din 14 decembrie 2011 de stabilire a poziției care urmează a fi adoptată de către Uniunea Europeană în cadrul Conferinței ministeriale a Organizației Mondiale a Comerțului în ceea ce privește o cerere de derogare în vederea acordării unui tratament preferențial serviciilor și prestatorilor de servicii din țările cel mai puțin dezvoltate

text:
               7.1.2012

               RO

               Jurnalul Oficial al Uniunii Europene

               L 4/16

         DECIZIA CONSILIULUI
   din 14 decembrie 2011
   de stabilire a poziției care urmează a fi adoptată de către Uniunea Europeană în cadrul Conferinței ministeriale a Organizației Mondiale a Comerțului în ceea ce privește o cerere de derogare în vederea acordării unui tratament preferențial serviciilor și prestatorilor de servicii din țările cel mai puțin dezvoltate
   (2012/8/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 91, articolul 100 și articolul 207 alineatul (4) primul paragraf, coroborate cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Articolul IX din Acordul de la Marrakech de instituire a Organizației Mondiale a Comerțului (OMC) stabilește procedurile pentru acordarea derogărilor referitoare la acordurile comerciale multilaterale cuprinse în anexele 1A, 1B sau 1C la acordul respectiv și în anexele acestora.

               (2)

               S-a solicitat o derogare prin care membrii OMC ar fi în măsură să acorde un tratament preferențial serviciilor și prestatorilor de servicii din țările cel mai puțin dezvoltate, fără a acorda același tratament serviciilor și prestatorilor de servicii similari din toate celelalte țări membre ale OMC, derogând, în mod excepțional, de la obligația care decurge din articolul II alineatul (1) din Acordul General privind Comerțul cu Servicii.

               (3)

               Este în interesul Uniunii Europene să sprijine această cerere de derogare și, astfel, să încheie o parte din negocierile privind serviciile din Agenda de dezvoltare de la Doha, care prezintă un interes deosebit pentru țările membre cel mai puțin dezvoltate,

         ADOPTĂ PREZENTA DECIZIE:
   Articolul 1
   Poziția Uniunii în cadrul Conferinței ministeriale a OMC constă în sprijinirea cererii de derogare depuse în temeiul articolului IX alineatul (3) din Acordul de la Marrakech de instituire a Organizației Mondiale a Comerțului vizând să permită membrilor OMC acordarea unui tratament preferențial serviciilor și prestatorilor de servicii din țările cel mai puțin dezvoltate.
   Articolul 2
   Prezenta decizie intră în vigoare la data adoptării.

      Adoptată la Geneva, 14 decembrie 2011.

            Pentru Consiliu

            Președintele

         M. NOGAJ


title: 2014/240/UE: Decizia Consiliului din 14 aprilie 2014 privind prelungirea Acordului de cooperare științifică și tehnologică dintre Comunitatea Europeană și Guvernul Statelor Unite ale Americii

text:
               30.4.2014

               RO

               Jurnalul Oficial al Uniunii Europene

               L 128/43

         DECIZIA CONSILIULUI
   din 14 aprilie 2014
   privind prelungirea Acordului de cooperare științifică și tehnologică dintre Comunitatea Europeană și Guvernul Statelor Unite ale Americii

      (2014/240/UE)

   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 186 coroborat cu articolul 218 alineatul (6) litera (a) punctul (v),
   având în vedere propunerea Comisiei Europene,
   având în vedere aprobarea Parlamentului European,
   întrucât:

               (1)

               Prin Decizia 98/591/CE (1), Consiliul a aprobat încheierea Acordului de cooperare științifică și tehnologică dintre Comunitatea Europeană și Guvernul Statelor Unite ale Americii („acordul”).

               (2)

               Conform articolului 12 litera (b) din acord, acesta este încheiat pentru o durată inițială de cinci ani, iar durata acestuia poate fi prelungită, cu eventuale modificări, pentru perioade suplimentare de cinci ani prin acordul comun în formă scrisă al părților.

               (3)

               Prin Decizia 2009/306/CE a Consiliului (2), acordul a fost prelungit pentru o perioadă suplimentară de cinci ani.

               (4)

               Părțile la acord consideră că prelungirea rapidă a acestui acord ar fi în interesul lor reciproc.

               (5)

               Conținutul acordului prelungit este identic cu conținutul acordului care expiră la 14 octombrie 2013.

               (6)

               Prelungirea acordului ar trebui să fie aprobată în numele Uniunii Europene,

         ADOPTĂ PREZENTA DECIZIE:
   Articolul 1
   Prin prezenta decizie se aprobă, în numele Uniunii, prelungirea Acordului de cooperare științifică și tehnologică dintre Comunitatea Europeană și Guvernul Statelor Unite ale Americii pentru o perioadă suplimentară de cinci ani.
   Articolul 2
   Președintele Consiliului notifică, în numele Uniunii, Guvernul Statelor Unite ale Americii în legătură cu încheierea, de către Uniune, a procedurilor interne necesare pentru prelungirea acordului în conformitate cu articolul 12 litera (b) din acesta.
   Articolul 3
   Președintele Consiliului procedează, în numele Uniunii, la următoarea notificare:

      „Ca o consecință a intrării în vigoare a Tratatului de la Lisabona la 1 decembrie 2009, Uniunea Europeană a înlocuit Comunitatea Europeană și a succedat acesteia și, începând cu data respectivă, exercită toate drepturile și preia toate obligațiile Comunității Europene. Prin urmare, trimiterile la «Comunitatea Europeană» în textul acordului se interpretează, după caz, ca trimiteri la «Uniunea Europeană».”

   Articolul 4
   Prezenta decizie intră în vigoare la la data adoptării.

      Adoptată la Luxemburg, 14 aprilie 2014.

            Pentru Consiliu

            Președintele

         A. TSAFTARIS

      (1)  Decizia 98/591/CE a Consiliului din 13 octombrie 1998 privind încheierea Acordului de cooperare științifică și tehnologică dintre Comunitatea Europeană și Guvernul Statelor Unite ale Americii (JO L 284, 22.10.1998, p. 35).

      (2)  Decizia 2009/306/CE a Consiliului din 30 martie 2009 privind extinderea și modificarea Acordului de cooperare științifică și tehnologică între Comunitatea Europeană și guvernul Statelor Unite ale Americii (JO L 90, 2.4.2009, p. 20).